Станиша Пауновић је рођен 1947. године у радничко-сељачкој породици, у селу Турија код Кучева. Отац Јоца био је ковачки радник и носилац Ордена рада са сребрним вијенцем. Мајка је била домаћица, сељанка. Дјед и баба такође су били сељаци. Дјед Стојимир свирао је фрулу, а фрулу је такође свирао и Станишин стриц Драгољуб, који је погинуо у Босни у Другом свјетском рату. Баба Веселија је лијепо пјевала готово до краја живота и Станиша Пауновић сматра да његов таленат потиче од његове бабе. Од свог дједа наслиједио је дудук, а наслиједио је и таленат за свирање овог инструмента. Као дијете од оца је на поклон за свој десети рођендан добио хармонику. Након тога је почео свирати, усавршавајући се на новим хармоникама које му је отац куповао.